เศรษฐกิจกะละมัง
โดย...ทีมข่าวการเงินโพสต์ทูเดย์
12 พ.ย. 2558

โดย...ทีมข่าวการเงินโพสต์ทูเดย์
ช่วงปลายปีนักพยากรณ์เศรษฐกิจทั้งหลายเริ่มออกมาทำนายเศรษฐกิจกันแล้ว บ้างก็ว่าเศรษฐกิจไทยขณะนี้จะเป็นรูปร่างตัววี หรือตัวยู ดีที่ยังไม่มีใครมองว่ารูปร่างเศรษฐกิจไทยจะกลายไปเป็นตัวแอล
ที่มองภาพเศรษฐกิจแบบล้ำๆ หน่อยก็คือ ผู้ว่าการแบงก์ชาติ ดร.วิรไท สันติประภพ มองว่าเศรษฐกิจไทยจะมีรูปร่างเหมือนเครื่องหมายถูกแต่หางขึ้นช้าและยาว แบบค่อยเป็นค่อยไป
ส่วน ดร.เชาว์ เก่งชน แห่งศูนย์วิจัยกสิกรไทย มองว่า เศรษฐกิจไทยจะมีรูปร่างแบบกะละมังเตี้ยๆ 
รูปทรงล้ำๆ แบบนี้ ดร.เชาว์ บอกว่า ก้นกะละมังจะกว้างและเมื่อถึงจุดต่ำสุดจะปรับตัวขึ้น แต่ขึ้นไปได้ไม่มากจนเป็นถัง ก็จะมีเหตุให้ต้องตัดปลายกลายเป็นกะละมัง ก็เรื่องเลือกตั้งในปี 2560 โน่น
ถึงตอนนั้นถึงจะรู้ว่าเศรษฐกิจจะเป็นยังไงแน่ ตอนนี้ใครจะทายว่าเศรษฐกิจเป็นยังไงก็ได้ แต่เวลาจะบอกเองว่าใครถูก